**ΥΠΟΥΡΓΕΙΟ ΑΓΡΟΤΙΚΗΣ ΑΝΑΠΤΥΞΗΣ & ΤΡΟΦΙΜΩΝ**

**ΓΕΝΙΚΗ ΓΡΑΜΜΑΤΕΙΑ ΕΝΩΣΙΑΚΩΝ ΠΟΡΩΝ & ΥΠΟΔΟΜΩΝ**

**ΕΙΔΙΚΗ ΥΠΗΡΕΣΙΑ ΕΦΑΡΜΟΓΗΣ ΑΜΕΣΩΝ ΕΝΙΣΧΥΣΕΩΝ & ΤΟΜΕΑΚΩΝ ΠΑΡΕΜΒΑΣΕΩΝ**

**ΜΟΝΑΔΑ ΔΗΜΟΣΙΩΝ ΕΠΕΝΔΥΣΕΩΝ ΕΓΤΑΑ**

**ΟΔΗΓΟΣ ΔΙΟΙΚΗΤΙΚΟΥ ΕΛΕΓΧΟΥ ΑΙΤΗΣΕΩΝ ΣΤΗΡΙΞΗΣ**

**ΜΕΤΡΟ 4: ΕΠΕΝΔΥΣΕΙΣ ΣΕ ΥΛΙΚΑ ΣΤΟΙΧΕΙΑ ΤΟΥ ΕΝΕΡΓΗΤΙΚΟΥ**

**ΥΠΟΜΕΤΡΟ 4.3: ΣΤΗΡΙΞΗ ΓΙΑ ΕΠΕΝΔΥΣΕΙΣ ΣΕ ΥΠΟΔΟΜΕΣ ΠΟΥ ΣΥΝΔΕΟΝΤΑΙ ΜΕ ΤΗΝ ΑΝΑΠΤΥΞΗ, ΤΟΝ ΕΚΣΥΓΧΡΟΝΙΣΜΟ Ή ΤΗΝ ΠΡΟΣΑΡΜΟΓΗ ΤΗΣ ΓΕΩΡΓΙΑΣ ΚΑΙ ΤΗΣ ΔΑΣΟΚΟΜΙΑΣ**

**ΔΡΑΣΗ 4.3.1: ΥΠΟΔΟΜΕΣ ΕΓΓΕΙΩΝ ΒΕΛΤΙΩΣΕΩΝ**

**ΙΑΝΟΥΑΡΙΟΣ 2024**

 **ΠΕΡΙΕΧΟΜΕΝΑ**

**Α. ΚΡΙΤΗΡΙΑ ΕΠΙΛΕΞΙΜΟΤΗΤΑΣ ΠΡΑΞΕΩΝ ΔΡΑΣΗΣ 4.3.1 «ΥΠΟΔΟΜΕΣ ΕΓΓΕΙΩΝ ΒΕΛΤΙΩΣΕΩΝ»**

**Β. ΚΡΙΤΗΡΙΑ ΕΠΙΛΟΓΗΣ ΠΡΑΞΕΩΝ ΔΡΑΣΗΣ 4.3.1 «ΥΠΟΔΟΜΕΣ ΕΓΓΕΙΩΝ ΒΕΛΤΙΩΣΕΩΝ»**

**Γ. ΟΔΗΓΙΕΣ ΓΙΑ ΤΗΝ ΕΞΕΤΑΣΗ ΤΩΝ ΚΡΙΤΗΡΙΩΝ ΕΠΙΛΕΞΙΜΟΤΗΤΑΣ ΠΡΑΞΕΩΝ**

**Δ. ΟΔΗΓΙΕΣ ΓΙΑ ΤΗΝ ΕΞΕΤΑΣΗ ΤΩΝ ΚΡΙΤΗΡΙΩΝ ΕΠΙΛΟΓΗΣ ΠΡΑΞΕΩΝ**

**Ε. ΑΠΑΙΤΟΥΜΕΝΑ ΔΙΚΑΙΟΛΟΓΗΤΙΚΑ**

**Α. ΚΡΙΤΗΡΙΑ ΕΠΙΛΕΞΙΜΟΤΗΤΑΣ ΠΡΑΞΕΩΝ ΔΡΑΣΗΣ 4.3.1 «ΥΠΟΔΟΜΕΣ ΕΓΓΕΙΩΝ ΒΕΛΤΙΩΣΕΩΝ»**

Τα **κριτήρια επιλεξιμότητας** πράξεων έχουν στόχο να διασφαλίσουν τις ελάχιστες προϋποθέσεις που προβλέπονται στο κανονιστικό πλαίσιο, στο Πρόγραμμα Αγροτικής Ανάπτυξης 2014-2022 και στην πρόσκληση. Στο πλαίσιο αυτό, για τη δράση 4.3.1 «Υποδομές εγγείων βελτιώσεων» εξετάζονται τα ακόλουθα:

|  |  |  |
| --- | --- | --- |
| **Α/Α** | **Περιγραφή** | **Εξειδίκευση** |
| **1** | **Εμπρόθεσμη υποβολή αίτησης στήριξης** | Εξετάζεται αν η αίτηση στήριξης υποβλήθηκε εντός της προθεσμίας που ορίζεται στην πρόσκληση. |
|
| **2** | **Επιλεξιμότητα προτεινόμενης πράξης** | α) Εξετάζεται αν η προτεινόμενη πράξη εμπίπτει στις προτεραιότητες και τομείς εστίασης της πρόσκλησης, καθώς και αν το φυσικό της αντικείμενο συνάδει με τα οριζόμενα στο ΠΑΑ 2014-2022. |
|
| β) Εξετάζεται αν η προτεινόμενη πράξη είναι συμβατή με τους όρους επιλεξιμότητας του άρθρου 46 του κανονισμού (ΕΕ) 1305/2013. |
| γ) Στην περίπτωση που στην προτεινόμενη πράξη προβλέπεται εγκατάσταση παραγωγής ενέργειας (εγκατάσταση ΑΠΕ), εξετάζεται αν πρόκειται για αυτοπαραγωγή με ενεργειακό συμψηφισμό (net metering). |
| δ) Εξετάζεται αν το φυσικό αντικείμενο της προτεινόμενης πράξης δεν έχει περατωθεί φυσικά ή εκτελεστεί πλήρως μέχρι την ημερομηνία υποβολής της αίτησης στήριξης, ανεξάρτητα αν ο δικαιούχος έχει εκτελέσει όλες τις σχετικές πληρωμές (σύμφωνα με την παρ. 6, άρθρο 65, του κανονισμού (ΕΕ) 1303/2013). |
|
| ε) Εξετάζεται αν η προτεινόμενη πράξη δεν περιλαμβάνει τμήμα επένδυσης σε υποδομή, η οποία έπαυσε ή μετεγκαταστάθηκε εκτός της περιοχής του προγράμματος εντός πέντε ετών από την τελική πληρωμή στο δικαιούχο (σύμφωνα με το άρθρο 71 του κανονισμού (ΕΕ) 1303/2013). |
|
| στ) Εξετάζεται αν ο προϋπολογισμός της προτεινόμενης πράξης είναι εντός των προβλεπόμενων στην πρόσκληση ορίων. |
|
| ζ) Εξετάζεται η ρεαλιστικότητα του προϋπολογισμού της προτεινόμενης πράξης. Ειδικότερα εξετάζεται: * Η πληρότητα του προϋπολογισμού (αν περιλαμβάνει όλα τα αναγκαία κόστη για την υλοποίηση του φυσικού αντικειμένου).
* Αν η κοστολόγηση της πράξης είναι εύλογη.
 |
|
| η) Εξετάζεται αν η προτεινόμενη πράξη σέβεται τις αρχές της αειφόρου ανάπτυξης, ειδικότερα σε σχέση με τους όρους, περιορισμούς και κατευθύνσεις της ΚΥΑ Στρατηγικής Μελέτης Περιβαλλοντικών Επιπτώσεων του ΠΑΑ 2014-2020. |
|
| θ) Εξετάζεται η τήρηση εθνικών και κοινοτικών κανόνων ως προς τις δημόσιες συμβάσεις. |
|
| ι) Εξετάζεται η βιωσιμότητα, λειτουργικότητα και αξιοποίηση της πράξης. |
|
|
| **3** | **Επιλεξιμότητα και αρμοδιότητα δυνητικού δικαιούχου** | Εξετάζεται εάν ο φορέας που υποβάλλει την πρόταση εμπίπτει στους δικαιούχους του μέτρου/δράσης/πρόσκλησης. |
|
| Εξετάζεται αν ο φορέας έχει την αρμοδιότητα υποβολής της πρότασης. |
|
| **4** | **Ωριμότητα προτεινόμενης πράξης** | **Μελέτες / Τεύχη δημοπράτησης**: Εξετάζεται αν για την προτεινόμενη πράξη υποβάλλονται η εγκεκριμένη οριστική μελέτη και τα επικαιροποιημένα τεύχη δημοπράτησης, σύμφωνα με τα ισχύοντα κατά την ημερομηνία υποβολής της αίτησης στήριξης. |
| **Απόκτηση γης:**Στην περίπτωση που δεν προβλέπεται υποέργο Απαλλοτριώσεων, εξετάζεται αν για την υλοποίηση της πράξης έχει εξασφαλιστεί η απαιτούμενη γη. |
| **Αδειοδοτήσεις:**Εξετάζεται αν για την προτεινόμενη πράξη υποβάλλονται οι απαιτούμενες αδειοδοτήσεις, σε ισχύ. |
| **5** | **Πληρότητα πρότασης** | Εξετάζεται εάν για την υποβολή της πρότασης, ακολουθήθηκε η προβλεπόμενη διαδικασία, υποβλήθηκε αίτηση στήριξης κατάλληλα συμπληρωμένη και αρμοδίως υπογεγραμμένη, χρησιμοποιήθηκαν τα τυποποιημένα έντυπα και έχουν επισυναφθεί ηλεκτρονικά όλα τα υποχρεωτικά συνοδευτικά έγγραφα/μελέτες/τεύχη δημοπράτησης /αδειοδοτήσεις, κατάλληλα συμπληρωμένα και υπογεγραμμένα, σύμφωνα με τα αναφερόμενα στη σχετική πρόσκληση. Στο πλαίσιο αυτό περιλαμβάνονται:* Αίτηση στήριξης υπογεγραμμένη από το νόμιμο εκπρόσωπο του δυνητικού δικαιούχου.
* Στοιχεία για τον υπολογισμό των δεικτών.
 |
| **6** | **Η προτεινόμενη πράξη δύναται να υλοποιηθεί εντός της περιόδου επιλεξιμότητας που ορίζεται στην πρόσκληση** | Εξετάζεται αν το χρονοδιάγραμμα εκτέλεσης της προτεινόμενης πράξης εμπίπτει στην οριζόμενη στην πρόσκληση περίοδο επιλεξιμότητας, καθώς και αν η πράξη δύναται να υλοποιηθεί εντός της περιόδου αυτής. |
|
| **7** | **Εμπρόθεσμη υποβολή συμπληρωματικών/ διευρινιστικών στοιχείων** | Στην περίπτωση που ζητήθηκε η υποβολή από το δυνητικό δικαιούχο συμπληρωματικών ή διευκρινιστικών στοιχείων, εξετάζεται αν αυτά υποβλήθηκαν εντός της καθορισμένης προθεσμίας. |
|
| **ΠΡΟΫΠΟΘΕΣΗ ΓΙΑ ΔΥΝΑΤΟΤΗΤΑ ΑΞΙΟΛΟΓΗΣΗΣ:** Η αίτηση στήριξης θα πρέπει να πληροί τα παραπάνω κριτήρια, εκτός αυτών που δε δύναται να εφαρμοστούν (δε σχετίζονται με την προτεινόμενη πράξη), διαφορετικά απορρίπτεται.Για την ολοκλήρωση του ελέγχου επιλεξιμότητας, δύναται να ζητηθούν συμπληρωματικά ή διευκρινιστικά στοιχεία από το δικαιούχο, τα οποία πρέπει να υποβληθούν εντός συγκεκριμένης προθεσμίας.Σημειώνεται ότι:**Συμπληρωματικά στοιχεία** είναι αυτά τα οποία, ενώ προβλέπονται στην πρόσκληση δεν υποβλήθηκαν, λόγω παράλειψης του δυνητικού δικαιούχου και εκδόθηκαν πριν την υποβολή της αίτησης στήριξης.**Διευκρινιστικά στοιχεία** είναι αυτά που ζητούνται, με σκοπό την αποσαφήνιση των στοιχείων που υποβλήθηκαν και την καλύτερη κατανόηση του περιεχομένου της αίτησης στήριξης. |

**Β. ΚΡΙΤΗΡΙΑ ΕΠΙΛΟΓΗΣ ΠΡΑΞΕΩΝ ΔΡΑΣΗΣ 4.3.1 «ΥΠΟΔΟΜΕΣ ΕΓΓΕΙΩΝ ΒΕΛΤΙΩΣΕΩΝ»**

Τα **κριτήρια επιλογής** πράξεων σύμφωνα με τα οποία βαθμολογούνται οι αιτήσεις στήριξης είναι:

|  |  |  |  |  |  |
| --- | --- | --- | --- | --- | --- |
| **ΑΡΧΗ ΚΡΙΤΗΡΙΟΥ ΑΞΙΟΛΟΓΗΣΗΣ** | **Α/Α** | **ΚΡΙΤΗΡΙΟ** | **ΑΝΑΛΥΣΗ ΤΙΜΩΝ – ΚΑΤΑΣΤΑΣΗΣ ΚΡΙΤΗΡΙΟΥ** | **ΒΑΡΥΤΗΤΑ****(%)** | **ΜΟΡΙΟΔΟΤΗΣΗ** (κλίμακα 0-100) |
| **1. Βαθμός περιβαλλοντικής επίπτωσης**[[1]](#footnote-1) | **1.1** | **Ποσοστό Δυνητικής εξοικονόμησης νερού** | 70,01-100% | **15%** | **100** |
| 50,01-70% | **90** |
| 30,01- 50% | **80** |
| 10-30% | **70** |
| **1.2** | **Ενεργειακή εξοικονόμηση** | Ενεργειακή εξοικονόμηση -αναβάθμιση ηλεκτρομηχανολογικού εξοπλισμού | **14%** | **100** |
| **Ανακυκλώσιμα νερά** | Ανακυκλώσιμα νερά -επαναχρησιμοποίηση λυμάτων | **70** |
|  **Tαμίευση νερού** | Φράγμα-Λιμνοδεξαμενή | **60** |
| **1.3** | **Κατάσταση του υδάτινου σώματος**  | Έχει κριθεί ως λιγότερο από καλή, σύμφωνα με το εκάστοτε ΣΔΛΑΠ ή είναι ανάντη των προστατευόμενων περιοχών  | **5%** | **100** |
| Έχει κριθεί τουλάχιστον καλή, σύμφωνα με το εκάστοτε ΣΔΛΑΠ  | **0** |
| **2. Αρχή της οικονομικής ευστάθειας των έργων** | **2.1** | **Ανάλυση ωφέλειας - κόστους. Υπολογίζεται το ΙRR (συντελεστής εσωτερικής απόδοσης έργων)** | >25% | **15%** | **100** |
|  14,01% - 25% | **80** |
| 5,01% - 14% | **60** |
|  0 - 5% | **0** |
| **2.2** | **ΤΑΜΙΕΥΤΗΡΑΣ** **Υπολογίζεται το πηλίκο:**(όγκος αποταμιευμένου νερού προτεινόμενης πράξης/συνολικός όγκος αποταμιευμένου νερού προτεινόμενων ταμιευτήρων πρόσκλησης) **προς** (προϋπολογισμός προτεινόμενης πράξης/συνολικός προϋπολογισμός προτεινόμενων ταμιευτήρων πρόσκλησης) | >1 | **14%** | **100** |
| 0,80-1 | **70** |
| 0,50-0,79 | **40** |
| <0,50 | **0** |
| **ΔΙΚΤΥΑ** **Υπολογίζεται το πηλίκο:** (μήκος αγωγών προτεινόμενης πράξης/συνολικό μήκος αγωγών προτεινόμενων δικτύων πρόσκλησης) **προς** (προϋπολογισμός προτεινόμενης πράξης/συνολικός προϋπολογισμός προτεινόμενων δικτύων πρόσκλησης) | >1 | **100** |
| 0,80-1 | **70** |
| 0,50-0,79 | **40**  |
| <0,50 | **0** |
| **3. Συμπληρωματικότητα των επενδύσεων με υφιστάμενες υποδομές άρδευσης** |  | **Σύγκριση προτεινόμενου έργου με υφιστάμενες υποδομές άρδευσης** | βελτίωση και σύνδεση με ταμιευτήρα | **10%** | **100** |
| βελτίωση δικτύου | **70** |
| νέο δίκτυο (αύξηση αρδευόμενης έκτασης) σε σύνδεση με υπάρχοντα ταμιευτήρα | **60** |
| ενίσχυση υδροδότησης (ταμιευτήρας, τεχνητός εμπλουτισμός, αγωγός μεταφοράς κ.α.) | **50** |
| καμιά υφιστάμενη υποδομή | **0** |
| **4. Βαθμός διοικητικής και τεχνικής ωριμότητας των έργων όπως απαιτείται για την άμεση****εφαρμογή των επενδύσεων** |  | **Ωριμότητα έργου** | έργο με ανάδοχο | **20%** | **100** |
| επικαιροποιημένη οριστική μελέτη με απαραίτητες αδειοδοτήσεις | **80** |
| **5. Συμπληρωματικότητα με άλλα μέτρα του Προγράμματος και άλλα Ταμεία** | **5.1** | **Εξετάζεται η συμπληρωματικότητα με ενισχυόμενες πράξεις μέσω των ΕΔΕΤ** | πράξη ενταγμένη στο ΠΑΑ 2007-2013  | **5%** | **100** |
| πράξη ενταγμένη σε άλλο συγχρηματοδοτούμενο πρόγραμμα  | **60** |
| καμία συμπληρωματικότητα | **0** |
| **5.2**  | **Νησιωτική περιοχή**  | ΝΑΙ | **2%** | **100** |
| ΟΧΙ | **50** |

|  |  |
| --- | --- |
| **ΒΑΘΜΟΛΟΓΙΑ = ΒΑΡΥΤΗΤΑ Χ ΜΟΡΙΟΔΟΤΗΣΗ** |  |
| **ΜΕΓΙΣΤΗ ΔΥΝΑΤΗ ΒΑΘΜΟΛΟΓΙΑ** | **100** |
| **ΕΛΑΧΙΣΤΗ ΒΑΘΜΟΛΟΓΙΑ** | **30** |
| ***ΕΛΑΧΙΣΤΟ ΠΟΣΟΣΤΟ ΒΑΘΜΟΛΟΓΙΑΣ ΠΟΥ ΟΦΕΙΛΕΙ ΝΑ ΣΥΓΚΕΝΤΡΩΣΕΙ Ο ΕΝ ΔΥΝΑΜΕΙ ΔΙΚΑΙΟΥΧΟΣ***  | ***30% της μέγιστης βαθμολογίας*** |

**Γ. ΟΔΗΓΙΕΣ ΓΙΑ ΤΗΝ ΕΞΕΤΑΣΗ ΤΩΝ ΚΡΙΤΗΡΙΩΝ ΕΠΙΛΕΞΙΜΟΤΗΤΑΣ ΠΡΑΞΕΩΝ**

Στο πλαίσιο των κριτηρίων επιλεξιμότητας πράξεων της δράσης 4.3.1: «Υποδομές εγγείων βελτιώσεων», εξετάζονται τα ακόλουθα:

1. **Η εμπρόθεσμη υποβολή της αίτησης στήριξης.**

Εξετάζεται εάν η αίτηση στήριξης υποβλήθηκε **ηλεκτρονικά** στο Ολοκληρωμένο Πληροφοριακό Σύστημα Αγροτικής Ανάπτυξης (ΟΠΣΑΑ) εντός της προθεσμίας που ορίζεται στην πρόσκληση.

1. **Η επιλεξιμότητα της προτεινόμενης πράξης.**

Ειδικότερα, στο πλαίσιο του κριτηρίου εξετάζονται:

**α)** Εάν η προτεινόμενη πράξη εμπίπτει **στις προτεραιότητες και τομείς εστίασης** της πρόσκλησης, καθώς και αν το **φυσικό της αντικείμενο** συνάδει με τα οριζόμενα στο ΠΑΑ 2014-2022.

Η εξέταση του κριτηρίου γίνεται με βάση το φυσικό αντικείμενο της προτεινόμενης πράξης, όπως αυτό περιγράφεται στην αίτηση στήριξης και τεκμηριώνεται στα συνοδευτικά της έγγραφα (π.χ. μελέτες, αδειοδοτήσεις).

Σημειώνεται ότι σύμφωνα με το ΠΑΑ 2014-2022, ως κύριος τομέας εστίασης για τη δράση 4.3.1 «Υποδομές εγγείων βελτιώσεων», ορίζεται η προτεραιότητα/τομέας εστίασης 5Α (αύξηση της αποδοτικότητας της χρήσης νερού από τη γεωργία), ενώ η βελτίωση της ανταγωνιστικότητας (προτεραιότητα 2Α) αποτελεί έμμεσο στόχο. Το φυσικό αντικείμενο της προτεινόμενης πράξης θα πρέπει να συνάδει με τα οριζόμενα στο πεδίο: «Περιγραφή του τύπου πράξης» της δράσης 4.3.1: «Υποδομές εγγείων βελτιώσεων» του ΠΑΑ 2014-2022 (κεφάλαιο 8.2.4.3.9.1 της 11ης τροποποίησης του ΠΑΑ 2014-2022).

Επισημαίνεται ότι στην περίπτωση τεχνητού εμπλουτισμού, η προτεινόμενη πράξη θα πρέπει παράλληλα να στοχεύει στη μείωση της κατανάλωσης του νερού (π.χ. να περιλαμβάνει και ανακαίνιση δικτύου με απόληψη από γεωτρήσεις).

**β**) Εάν η προτεινόμενη πράξη είναι **συμβατή με τους όρους επιλεξιμότητας του** **άρθρου 46 του κανονισμού (ΕΕ) 1305/2013**. Αναλυτικά απαιτούνται, ανά κατηγορία προτεινόμενης επένδυσης, σωρευτικά τα ακόλουθα:

**I**. Επένδυση βελτίωσης υφιστάμενης αρδευτικής εγκατάστασης ή στοιχείου αρδευτικής υποδομής σε υδάτινο σώμα, η κατάσταση του οποίου έχει χαρακτηριστεί ως ανώτερη ή ίση της καλής ως προς την ποσότητα:

* Ύπαρξη περιβαλλοντικής αδειοδότησης σε ισχύ.
* Η επένδυση να είναι συμβατή με εγκεκριμένο Σχέδιο Διαχείρισης Λεκάνης Απορροής Ποταμών (ΣΔΛΑΠ).
* Ύπαρξη Υδρομετρητή.
* Η επένδυση να επιτυγχάνει εκ των προτέρων ελάχιστη δυνητική εξοικονόμηση νερού τουλάχιστον 10%.

**II**. Επένδυση βελτίωσης υφιστάμενης αρδευτικής εγκατάστασης ή στοιχείου αρδευτικής υποδομής σε υδάτινο σώμα, η κατάσταση του οποίου έχει χαρακτηριστεί ως κατώτερη της καλής ως προς την ποσότητα:

* Ύπαρξη περιβαλλοντικής αδειοδότησης σε ισχύ.
* Η επένδυση να είναι συμβατή με το εγκεκριμένο ΣΔΛΑΠ.
* Ύπαρξη Υδρομετρητή.
* Η επένδυση να επιτυγχάνει εκ των προτέρων ελάχιστη δυνητική εξοικονόμηση νερού τουλάχιστον 10%.
* Η επένδυση πρέπει να διασφαλίζει πραγματική μείωση της χρήσης του νερού ανερχόμενη τουλάχιστον στο 50% της δυνητικής εξοικονόμησης που καθίσταται δυνατή χάρη σε αυτήν.

**III**. Επένδυση συνεπαγόμενη καθαρή αύξηση της αρδευόμενης έκτασης σε υδάτινο σώμα, η κατάσταση του οποίου έχει χαρακτηριστεί ως ανώτερη ή ίση της καλής ως προς την ποσότητα:

* Ύπαρξη περιβαλλοντικής αδειοδότησης σε ισχύ.
* Η επένδυση να είναι συμβατή με το εγκεκριμένο ΣΔΛΑΠ.
* Ύπαρξη Υδρομετρητή.

**IV**. Επένδυση συνεπαγόμενη καθαρή αύξηση της αρδευόμενης έκτασης σε υδάτινο σύστημα, η κατάσταση του οποίου έχει χαρακτηριστεί ως κατώτερη της καλής ως προς την ποσότητα:

* Συνδυάζεται πάντα με επένδυση για βελτίωση υφιστάμενου αρδευτικού έργου.
* Ύπαρξη περιβαλλοντικής αδειοδότησης σε ισχύ.
* Η επένδυση να είναι συμβατή με το εγκεκριμένο ΣΔΛΑΠ.
* Ύπαρξη Υδρομετρητή.
* Η επένδυση να επιτυγχάνει εκ των προτέρων ελάχιστη δυνητική εξοικονόμηση νερού τουλάχιστον 10%.
* Η επένδυση πρέπει να διασφαλίζει πραγματική μείωση της χρήσης του νερού ανερχόμενη τουλάχιστον στο 50% της δυνητικής εξοικονόμησης που καθίσταται δυνατή χάρη σε αυτήν.

**V**. Επένδυση συνεπαγόμενη καθαρή αύξηση της αρδευόμενης έκτασης σε σύνδεση με υφιστάμενο ταμιευτήρα σε υδάτινο σώμα, η κατάσταση του οποίου έχει χαρακτηριστεί ως κατώτερη της καλής ως προς την ποσότητα :

* Ύπαρξη περιβαλλοντικής αδειοδότησης σε ισχύ.
* Η επένδυση να είναι συμβατή με το εγκεκριμένο ΣΔΛΑΠ.
* Ύπαρξη Υδρομετρητή.
* Η επένδυση να εφοδιάζεται με νερό από υπάρχοντα ταμιευτήρα εγκεκριμένο από τις αρμόδιες περιβαλλοντικές αρχές πριν από την 31η Οκτωβρίου του 2013. Στους όρους της αδειοδότησης (ν. 4014/2011) πρέπει να περιλαμβάνεται μέγιστη υδροληψία ή ελάχιστη οικολογική παροχή σύμφωνα με το άρθρο 4 της Οδηγίας 2000/60. Στις νέες επενδύσεις δεν επιτρέπεται να προσβάλλονται τα εν λόγω όρια.

**VI**. Επένδυση για τη δημιουργία έργου ταμίευσης χειμερινών απορροών (φράγματα, λιμνοδεξαμενές):

* Ύπαρξη περιβαλλοντικής αδειοδότησης σε ισχύ.
* Η επένδυση να είναι συμβατή με το εγκεκριμένο ΣΔΛΑΠ.
* Ύπαρξη Υδρομετρητή.
* Οι σωρευτικές επιπτώσεις της κατασκευής ενός ταμιευτήρα θα συνεκτιμηθούν με τυχόν άλλες παρεμβάσεις στη σχετική Λεκάνη Απορροής (ΛΑΠ), ως εκ τούτου όλα τα εν δυνάμει έργα που αφορούν στη σχετική ΛΑΠ θα επανεξετάζονται στο πλαίσιο του άρθρου 4(7) της Οδηγίας 2000/60.

**VII**. Επένδυση που επηρεάζει αποκλειστικά και μόνο την ενεργειακή απόδοση σε υφιστάμενη αρδευτική εγκατάσταση (π.χ. αντικατάσταση ηλεκτρομηχανολογικού εξοπλισμού, εγκατάσταση ΑΠΕ κ.α.):

* Ύπαρξη περιβαλλοντικής αδειοδότησης σε ισχύ.
* Ύπαρξη Υδρομετρητή.

**VIII**. Επένδυση άρδευσης με τη χρήση ανακυκλωμένου νερού:

* Ύπαρξη περιβαλλοντικής αδειοδότησης σε ισχύ, από την οποία προκύπτει ότι η επένδυση δεν επηρεάζει υπόγειο ή επιφανειακό υδατικό σύστημα.
* Η επένδυση να είναι συμβατή με το εγκεκριμένο ΣΔΛΑΠ.
* Ύπαρξη Υδρομετρητή.
* Σε περίπτωση που η επένδυση συνεπάγεται καθαρή αύξηση της αρδευόμενης έκτασης, ισχύουν οι επιπλέον απαιτήσεις των ανωτέρω αντίστοιχων σημείων.
* **Διευκρινιστικά σημειώνονται τα ακόλουθα:**
1. Αν δεν υπάρχει εγκατεστημένος υδρομετρητής κατά την υποβολή της αίτησης στήριξης, επιβάλλεται η αγορά και εγκατάσταση του μέσω της προτεινόμενης επένδυσης.

**2.** α) Κατασκευή δικτύου σε μια ήδη αρδευόμενη περιοχή, όπου υφίστανται υποδομές πριν την προτεινόμενη επένδυση (π.χ. ατομικές υδροληψίες, ατομικά δίκτυα, σωλήνες άρδευσης ανοιχτοί ή κλειστοί, δευτερεύοντα ή τριτεύοντα δίκτυα, κ.α.) αφορά βελτίωση υφιστάμενης υποδομής άρδευσης.

 β) Κατασκευή δικτύου σε περιοχή όπου δεν υπάρχει καμία υποδομή άρδευσης, δηλαδή σε μία μη αρδευόμενη έκταση, αφορά επέκταση άρδευσης, δηλαδή αύξηση αρδευόμενης έκτασης.

* **Για την εξέταση των ανωτέρω, και εφόσον απαιτούνται κατά περίπτωση, υποβάλλονται:**
1. Απόφαση έγκρισης περιβαλλοντικών όρων (ΑΕΠΟ) ή πρότυπες περιβαλλοντικές δεσμεύσεις (ΠΠΔ) ή βεβαίωση απαλλαγής από περιβαλλοντική αδειοδότηση. Οι σχετικές αποφάσεις πρέπει να βρίσκονται σε ισχύ. Σημειώνεται ότι κατά τη διαδικασία της περιβαλλοντικής αδειοδότησης ελέγχεται η συμβατότητα των έργων με τα ΣΔΛΑΠ, καθώς και η τήρηση της εφαρμογής του άρθρου 4(7) της οδηγίας 2000/60/ΕΚ για τα έργα ταμίευσης χειμερινών απορροών, ενώ όλα τα έργα που έχουν εγκεκριμένη ΑΕΠΟ ή ΠΠΔ ή απαλλαγή πριν την έγκριση των ΣΔΛΑΠ, θεωρείται ότι έχουν ελεγχθεί για τη συμβατότητά τους με αυτά και την τήρηση της εφαρμογής του άρθρου 4(7) της οδηγίας 2000/60/ΕΚ.
2. Δήλωση δικαιούχου, στο πλαίσιο της τυποποιημένης αίτησης στήριξης, στην οποία δηλώνεται:

α) Το υδάτινο σώμα που εξυπηρετεί την επένδυση και

β) Η κατάστασή του ως προς την ποσότητα ύδατος σύμφωνα με τα ισχύοντα ΣΔΛΑΠ.

Αποσαφηνίζεται ότι:

α) Στα υπόγεια υδατικά συστήματα προσδιορίζεται η ποσοτική κατάσταση στα εγκεκριμένα ΣΔΛΑΠ.

β) Στα επιφανειακά υδατικά συστήματα χρησιμοποιείται το οικολογικό δυναμικό, όπως προσδιορίζεται στα ΣΔΛΑΠ.

1. Μελέτη δυνητικής εξοικονόμησης ύδατος σύμφωνη με τις προδιαγραφές της υπ’ αρ. 165/20277/06-02-2018 (Β’ 863) απόφασης της Δ/νσης Εγγείων Βελτιώσεων και Εδαφοϋδατικών Πόρων του Υπουργείου Αγροτικής Ανάπτυξης & Τροφίμων και η εγκριτική της απόφαση.
2. Βεβαίωση του αρμόδιου φορέα διαχείρισης ή του δικαιούχου ότι στην προτεινόμενη πράξη υπάρχει ήδη εγκατεστημένος υδρομετρητής. Σε αντίθετη περίπτωση, η εγκατάσταση του υδρομετρητή θα πρέπει να περιλαμβάνεται στο φυσικό αντικείμενο της προτεινόμενης πράξης, όπως αυτό περιγράφεται στην αίτηση στήριξης και τεκμηριώνεται στα συνοδευτικά της έγγραφα (π.χ. μελέτες, αδειοδοτήσεις).
3. Για επένδυση συνεπαγόμενη καθαρή αύξηση αρδευόμενης έκτασης σε σύνδεση με υφιστάμενο ταμιευτήρα, σε υδάτινο σώμα η κατάσταση του οποίου έχει χαρακτηριστεί ως κατώτερη της καλής ως προς την ποσότητα, υποβάλλονται:

 α) Περιβαλλοντική αδειοδότηση του ταμιευτήρα, η οποία έχει εκδοθεί από τις αρμόδιες αρχές πριν από την 31η Οκτωβρίου του 2013. Στους όρους της αδειοδότησης (ν. 4014/2011) πρέπει να περιλαμβάνεται μέγιστη υδροληψία ή ελάχιστη οικολογική παροχή, σύμφωνα με το άρθρο 4 της Οδηγίας 2000/60.

 β) Έγγραφο/Βεβαίωση του Φορέα Διαχείρισης του ταμιευτήρα, ότι από την προτεινόμενη πράξη δεν προσβάλλονται τα όρια μέγιστης υδροληψίας ή ελάχιστης οικολογικής παροχής που αναφέρονται στη σχετική περιβαλλοντική αδειοδότηση του ταμιευτήρα.

* Επισημαίνεται ότι η πραγματική μείωση της χρήσης νερού θα υπολογίζεται (στις περιπτώσεις που απαιτείται) εκ των υστέρων (μετά την πραγματοποίηση της επένδυσης και την καταγραφή των πραγματικών μετρήσεων κατανάλωσης νερού για δύο (2) έτη λειτουργίας) από σχετικό εμπειρογνώμονα, με μελέτη βασισμένη στις προδιαγραφές της υπ΄ αρ. 165/20277/06-02-2018 (Β’ 863) απόφασης της Δ/νσης Εγγείων Βελτιώσεων και Εδαφοϋδατικών Πόρων του ΥΠΑΑΤ. Η πραγματική εξοικονόμηση που θα προκύπτει θα πρέπει να πληροί τον ανωτέρω περιορισμό του άρθρου 46 του κανονισμού (ΕΕ) 1305/2013.

**γ)** Στην περίπτωση που στην προτεινόμενη πράξη προβλέπεται **εγκατάσταση παραγωγής ενέργειας** **(εγκατάσταση ΑΠΕ),** εάν πρόκειται για **αυτοπαραγωγή με ενεργειακό συμψηφισμό (net metering).**

Για την εξέταση του κριτηρίου υποβάλλονται:

* Μελέτη ενεργειακής εξοικονόμησης και η εγκριτική της απόφαση.
* Βεβαίωση του δικαιούχου, στο πλαίσιο της τυποποιημένης αίτησης στήριξης, ότι η επένδυση εγκατάστασης παραγωγής ενέργειας αφορά αυτοπαραγωγή με ενεργειακό συμψηφισμό (net metering).

Επισημαίνεται ότι μετά την ολοκλήρωση της επένδυσης, θα πρέπει να υπάρχει κατάλληλη σύμβαση για αυτοπαραγωγή με ενεργειακό συμψηφισμό (net metering).

**δ)**  **Εάν το φυσικό αντικείμενο της προτεινόμενης πράξης** **δεν έχει περατωθεί φυσικά ή εκτελεστεί πλήρως μέχρι την ημερομηνία υποβολής της αίτησης στήριξης**, ανεξάρτητα αν ο δικαιούχος έχει εκτελέσει όλες τις σχετικές πληρωμές σύμφωνα με την παρ. 6, άρθρο 65, του κανονισμού (ΕΕ) 1303/2013.

Η εξέταση του κριτηρίου γίνεται με βάση σχετική βεβαίωση του δυνητικού δικαιούχου που περιλαμβάνεται στην τυποποιημένη αίτηση στήριξης.

**ε)** Εάν η προτεινόμενη πράξη δεν περιλαμβάνει τμήμα επένδυσης σε υποδομή, **η οποία έπαυσε ή μετεγκαταστάθηκε εκτός της περιοχής του προγράμματος εντός πέντε ετών από την τελική πληρωμή** στο δικαιούχο (σύμφωνα με το άρθρο 71 του κανονισμού (ΕΕ) 1303/2013).

Η εξέταση του κριτηρίου γίνεται με βάση σχετική βεβαίωση του δυνητικού δικαιούχου που περιλαμβάνεται στην τυποποιημένη αίτηση στήριξης.

**στ)** Εάν **ο προϋπολογισμός** της προτεινόμενης πράξης είναι **εντός των προβλεπόμενων στην πρόσκληση ορίων.**

Εξετάζεται αν ο συνολικός προϋπολογισμός της προτεινόμενης πράξης υπερβαίνει το ελάχιστο όριο των **2,2 εκ. ευρώ (συμπεριλαμβανομένου ΦΠΑ)** που τίθεται στην πρόσκληση.

**ζ)** Η **ρεαλιστικότητα του προϋπολογισμού** της προτεινόμενης πράξης**.**

Ειδικότερα εξετάζονται:

* **Η πληρότητα του προϋπολογισμού.**

Εξετάζεται αν περιλαμβάνει όλα τα αναγκαία υποέργα/κόστη για την υλοποίηση του φυσικού αντικειμένου. Ως ενδεικτικά υποέργα αναφέρονται:

* Κατασκευή υποδομής.
* Προμήθεια.
* Οριστική μελέτη (σύμφωνα με τα ισχύοντα κατά την ημερομηνία υποβολής της αίτησης στήριξης), η οποία θα πρέπει να έχει εκπονηθεί **μετά την 01/01/2014 και** **πριν την ημερομηνία υποβολής της αίτησης στήριξης.**
* Υπηρεσίες Συμβούλων, όπως:

\* Τεχνικός Σύμβουλος - Μελετητής σύμφωνα με την παρ. 9, άρθρο 136 και την παρ.6, άρθρο 188, του ν.4412/2016 (Α΄ 147) και την υπ΄αρ. ΔΝΣβ/92783 π.ε./ΦΝ466/10-9-2018 Υ.Α. (Β’ 4203). Σημειώνεται ότι η συμμετοχή των βασικών μελετητών στην εκτέλεση δημοσίων έργων **είναι προαιρετική και μόνο για έργα που υπάγονται στο άρθρο 7Α του ν. 2282/2001 (Α΄17)**.

\* Γεωτεχνικός Σύμβουλος κατά την εκτέλεση έργου ταμίευσης, σύμφωνα με την ισχύουσα νομοθεσία.

* Αρχαιολογικές έρευνες και εργασίες.

Εφόσον από τη σχετική αδειοδότηση της Εφορείας Αρχαιοτήτων, προκύπτει η αναγκαιότητα διένεργειας αρχαιολογικών ερευνών και εργασιών, δημιουργείται σχετικό αυτοτελές υποέργο για την προτεινόμενη πράξη. Εάν ο προϋπολογισμός των δαπανών αυτών υπερβαίνει το 5% επί του συνολικού προϋπολογισμού του έργου, απαιτείται η εγκριτική απόφαση του Υπουργού Πολιτισμού και Αθλητισμού, μετά από αιτιολογημένη γνώμη των αρμόδιων Κεντρικών Συμβουλίων του ίδιου Υπουργείου.

* Απαλλοτριώσεις
* Αποζημίωση ηρτημένης εσοδείας (εφόσον το δίκτυο διέρχεται από ιδιωτικές εκτάσεις).
* Δαπάνες Οργανισμών Κοινής Ωφελείας (ΟΚΩ).
* Σύνδεση ΑΠΕ με δίκτυο ΔΕΔΔΗΕ.
* **Αν η κοστολόγηση της πράξης είναι εύλογη**.

Στις περιπτώσεις που ο προϋπολογισμός προκύπτει από κανονιστικές πράξεις, όπως αποφάσεις του αρμοδίου Υπουργού για την έγκριση, αναπροσαρμογή και τροποποίηση των ενιαίων τιμολογίων έργων, θεωρείται ρεαλιστικός.

Σε άλλη περίπτωση, τεκμηριώνεται το εύλογο του προϋπολογισμού. Για την εκτίμηση αυτή μπορούν να χρησιμοποιηθούν στοιχεία όπως: πραγματικό κόστος από παρεμφερείς πράξεις που έχουν υλοποιηθεί, λαμβάνοντας υπόψη τις επικρατούσες συνθήκες της αγοράς κατά το χρόνο αξιολόγησης της πράξης, μη δεσμευτικές προσφορές (π.χ. τουλάχιστον δύο προσφορές από ανεξάρτητους μεταξύ τους προμηθευτές που υποβάλλονται από το δυνητικό δικαιούχο).

Σε περίπτωση που απαιτούνται εργασίες αποκατάστασης – μεταφοράς δικτύων Οργανισμών Κοινής Ωφέλειας (ΟΚΩ) για την κατασκευή του έργου και υποβάλλεται αντίστοιχο υποέργο, θα πρέπει να τεκμηριώνεται η εκτίμηση του αντίστοιχου προϋπολογισμού (π.χ. συνημμένα έγγραφα από ΔΕΗ ή ΔΕΔΔΗΕ - παρόχους δικτύων τηλεπικοινωνιών, προϋπολογισμός από ΔΕΥΑ κ.α.).

**η)** Εάν η προτεινόμενη πράξη **σέβεται τις αρχές της αειφόρου ανάπτυξης**.

Εξετάζεται αν η προτεινόμενη πράξη σέβεται τις αρχές της αειφόρου ανάπτυξης, ειδικότερα σε σχέση με τους όρους, περιορισμούς και κατευθύνσεις της υπ’ αρ. 152950/23-10-2015 ΚΥΑ για την έγκριση της Στρατηγικής Μελέτης Περιβαλλοντικών Επιπτώσεων του ΠΑΑ 2014-2022.

Για την αξιολόγηση του κριτηρίου συμπληρώνεται από το δυνητικό δικαιούχο, στο πλαίσιο της τυποποιημένης αίτησης στήριξης, πίνακας συμμόρφωσης της προτεινόμενης πράξης με τις κατευθύνσεις της ανωτέρω ΚΥΑ, σύμφωνα με το υπόδειγμα της πρόσκλησης.

**θ)** Η τήρηση **εθνικών και κοινοτικών κανόνων** ως προς τις δημόσιες συμβάσεις**.**

Το θεσμικό πλαίσιο υλοποίησης των υποέργων θα πρέπει να συνάδει με το εθνικό και ενωσιακό δίκαιο. Εφόσον έχουν προηγηθεί της αίτησης στήριξης σχετικές ενέργειες και σύμφωνα με το άρθρο 1 της υπ’ αρ. 75365/6-7-2021 Υ.Α. (Β’ 3051), εξετάζεται αν ο δυνητικός δικαιούχος έχει τηρήσει μέχρι την υποβολή της αίτησης στήριξης, τους κατά περίπτωση ισχύοντες εθνικούς και κοινοτικούς κανόνες για την προτεινόμενη πράξη, σύμφωνα με τα προβλεπόμενα στις διαδικασίες έγκρισης σταδίων δημοσίων συμβάσεων του Συστήματος Διαχείρισης και Ελέγχου (ΣΔΕ) του ΠΑΑ 2014-2022.

Για την εξέταση του κριτηρίου, υποβάλλονται από το δυνητικό δικαιούχο τα απαιτούμενα δικαιολογητικά (για την εξέταση της διαδικασίας διακήρυξης ή και της διαδικασίας υπογραφής σύμβασης με ανάδοχο) στο πλαίσιο της αίτησης στήριξης, σύμφωνα με τον οδηγό προληπτικών ελέγχων σταδίων υλοποίησης δημοσίων συμβάσεων, ο οποίος επισυνάπτεται στην πρόσκληση.

**ι)** Η **βιωσιμότητα, λειτουργικότητα και αξιοποίηση** της πράξης.

Ο δυνητικός δικαιούχος θα πρέπει, στο πλαίσιο της τυποποιημένης αίτησης στήριξης, να περιγράψει τον τρόπο με τον οποίο τα παραδοτέα της πράξης θα αξιοποιηθούν π.χ. σε περίπτωση πράξης υποδομών, όπου απαιτείται συντήρηση και λειτουργία, ο δυνητικός δικαιούχος θα πρέπει να αναφέρει την ύπαρξη σχετικών φορέων/δομών/μηχανισμών λειτουργίας και να υποβάλει τα απαραίτητα στοιχεία/τεκμήρια (π.χ. κανονιστικό πλαίσιο ορισμού του φορέα λειτουργίας και συντήρησης της πράξης) ή να προβλέπει τις αναγκαίες ενέργειες με συγκεκριμένο χρονοδιάγραμμα, προκειμένου να εξασφαλιστεί η συντήρηση και λειτουργία.

Σημειώνεται ότι κατά την ολοκλήρωση της πράξης θα πρέπει να εξασφαλίζεται η λειτουργικότητά της.

1. **Η επιλεξιμότητα και η αρμοδιότητα του δυνητικού δικαιούχου.**

Στο πλαίσιο του κριτηρίου εξετάζεται:

* Εάν ο φορέας που υποβάλλει την πρόταση εμπίπτει στους δικαιούχους του μέτρου/δράσης/πρόσκλησης.
* Εάν ο φορέας που υποβάλλει την πρόταση έχει τη σχετική αρμοδιότητα. Ο έλεγχος γίνεται με βάση στοιχεία τεκμηρίωσης π.χ. κανονιστικές αποφάσεις, καταστατικά φορέων, κλπ που υποβάλλονται συνημμένα κατά την υποβολή της αίτησης στήριξης.
1. **Η ωριμότητα προτεινόμενης πράξης.**

Στο πλαίσιο του κριτηρίου εξετάζονται:

**α) Μελέτες / Τεύχη Δημοπράτησης.**

Εξετάζεται αν υπάρχει εγκεκριμένη οριστική μελέτη για την εκτέλεση της πράξης και επικαιροποιημένα τεύχη δημοπράτησης, σύμφωνα με τα ισχύοντα κατά την ημερομηνία υποβολής της αίτησης στήριξης. Ειδικότερα υποβάλλονται:

* Εγκριτική απόφαση επικαιροποιημένης οριστικής μελέτης, τεχνική περιγραφή του έργου, αναλυτικός προϋπολογισμός, συνοπτική προμέτρηση, τιμολόγιο δημοπράτησης, οριζοντιογραφία της γενικής διάταξης του έργου, όλα καταλλήλως υπογεγραμμένα και θεωρημένα.
* Επίσης υποβάλλονται επικαιροποιημένα σύμφωνα με το ν.4412/2016 όπως ισχύει κάθε φορά, καθώς και τις σχετικές οδηγίες και πρότυπα της ΕΑΑΔΗΣΥ (σχέδια ή εγκεκριμένα):

Διακήρυξη του διαγωνισμού (Αναλυτική και Περιληπτική) ή πρόσκληση για κλειστές διαδικασίες, απαιτούμενες Συγγραφές Υποχρεώσεων (Ειδική, Γενική, Τεχνική), Τεχνικές Προδιαγραφές όπου απαιτείται, χρονοδιάγραμμα προγραμματισμού κατασκευής.

**β) Απόκτηση γης.**

Εξετάζεται εάν έχει εξασφαλιστεί η απαιτούμενη γη (δεν απαιτούνται απαλλοτριώσεις).

Για την εξέταση του κριτηρίου υποβάλλονται στοιχεία τεκμηρίωσης εξασφάλισης γης (βεβαίωση δικαιούχου ότι δεν απαιτούνται απαλλοτριώσεις εκτάσεων για την κατασκευή της πράξης σύμφωνα με την εγκεκριμένη μελέτη, κτηματολόγιο, τίτλοι ιδιοκτησίας, κλπ).

Σε περίπτωση μη εξασφάλισης της απαιτούμενης γης, προβλέπεται σχετικό Υποέργο Απαλλοτριώσεων στην αίτηση στήριξης.

**γ) Αδειοδοτήσεις.**

Εξετάζεται αν για την προτεινόμενη πράξη υποβάλλονται οι απαιτούμενες αδειοδοτήσεις, σε ισχύ. Ενδεικτικά αναφέρονται:

* **Περιβαλλοντική αδειοδότηση.**

Υποβάλλεται η περιβαλλοντική αδειοδότηση που αφορά στην προτεινόμενη πράξη. Ανάλογα με το είδος-μέγεθος της επένδυσης, υποβάλλεται κατά περίπτωση Απόφαση Έγκρισης Περιβαλλοντικών Όρων (Α.Ε.Π.Ο.) ή Πρότυπες Περιβαλλοντικές Δεσμεύσεις (Π.Π.Δ.) ή βεβαίωση απαλλαγής από περιβαλλοντική αδειοδότηση.

* **Αδειοδοτήσεις των Εφορειών Αρχαιοτήτων και των Δ/νσεων Δασών.**

Απαιτείται η υποβολή τους στην περίπτωση έκδοσης ΠΠΔ ή βεβαίωσης απαλλαγής από περιβαλλοντική αδειοδότηση.

Ειδικότερα, ως προς την αδειοδότηση της Δ/νσης Δασών, σημειώνεται ότι για τις περιοχές που περιλαμβάνονται στην ανάρτηση δασικών χαρτών και σύμφωνα με την παρ.6, άρθρο 20, του ν.3889/2010 (Α΄ 182) όπως ισχύει κάθε φορά, αρκεί η υποβολή υπεύθυνης δήλωσης του ν. 1599/1986 (Α΄ 75) επί του τοπογραφικού διαγράμματος (οριζοντιογραφίας) από το συντάκτη του, περί του δασικού ή μη χαρακτήρα της έκτασης. Στη δήλωση αναφέρεται υποχρεωτικά αν ο χαρακτήρας της έκτασης ως δασικής ή μη, έχει προσωρινή ή οριστική ισχύ, ανάλογα με το στάδιο στο οποίο βρίσκεται ο δασικός χάρτης.

Στην περίπτωση υποβολής ΑΕΠΟ, εφόσον οι παραπάνω αδειοδοτήσεις αναφέρονται στα έχοντας υπόψη, **δεν προσκομίζονται**, δεδομένου ότι έχουν ληφθεί υπόψη για την έκδοσή της, εκτός εξαιρετικών περιπτώσεων (π.χ. στοιχειοθέτηση ύπαρξης αυτοτελούς υποέργου Αρχαιολογίας).

* **Άδεια χρήσης νερού.**

Για υφιστάμενες υποδομές δικτύων απαιτείται η υποβολή της άδειας χρήσης νερού ή νόμιμη απαλλαγή για τα σημεία υδροληψίας και εφόσον αυτά παραμένουν τα ίδια.

 Στην περίπτωση κατά την οποία, παρά το ότι έχει υποβληθεί αίτημα χορήγησης ή ανανέωσης άδειας χρήσης νερού, δεν έχει εκδοθεί η απαιτούμενη άδεια από την αρμόδια Υπηρεσία Υδάτων λόγω αυξημένου φόρτου εργασίας, θα θεωρηθεί ότι πληρείται το σχετικό κριτήριο επιλεξιμότητας, με την υποβολή του σχετικού αιτήματος.

* **Άδεια εκτέλεσης έργου (εφόσον απαιτείται σύμφωνα με τις διατάξεις της ισχύουσας νομοθεσίας).**
1. **Η τυπική πληρότητα της αίτησης στήριξης.**

Εξετάζεται εάν, για την υποβολή της πρότασης, ακολουθήθηκε η προβλεπόμενη διαδικασία, αν χρησιμοποιήθηκαν τα τυποποιημένα έντυπα και έχουν επισυναφθεί ηλεκτρονικά όλα τα υποχρεωτικά συνοδευτικά έγγραφα/μελέτες/τεύχη δημοπράτησης/αδειοδοτήσεις, κατάλληλα συμπληρωμένα και υπογεγραμμένα, σύμφωνα με τα αναφερόμενα στη σχετική πρόσκληση. Στο πλαίσιο αυτό περιλαμβάνονται:

**α) Αίτηση στήριξης υπογεγραμμένη από το νόμιμο εκπρόσωπο του δυνητικού δικαιούχου**, στην οποία, μεταξύ άλλων, βεβαιώνεται ότι:

Οι προβλεπόμενες δαπάνες της προτεινόμενης πράξης ή μέρος αυτών, δεν έχουν τύχει ούτε θα τύχουν χρηματοδότησης από άλλο Ταμείο ή χρηματοδοτικό μέσο ή από άλλο πρόγραμμα ευρωπαϊκό ή εθνικό, στο πλαίσιο της τρέχουσας ή προηγούμενης προγραμματικής περιόδου.

**β) Στοιχεία για τον υπολογισμό των δεικτών εκροών και ειδικότερα:**

* Μελέτη δυνητικής εξοικονόμησης ύδατος για τις επενδύσεις που αφορούν ή περιλαμβάνουν βελτίωση υφιστάμενης αρδευτικής εγκατάστασης ή στοιχείου αρδευτικής υποδομής και
* Γεωργοοικονομοτεχνική μελέτη η οποία πρέπει να είναι της τελευταίας δεκαετίας.
1. **Εάν η προτεινόμενη πράξη δύναται να υλοποιηθεί εντός της περιόδου επιλεξιμότητας που ορίζεται στην πρόσκληση.**

Εξετάζεται αν το χρονοδιάγραμμα εκτέλεσης της προτεινόμενης πράξης εμπίπτει στην οριζόμενη στην πρόσκληση περίοδο επιλεξιμότητας, καθώς και αν η πράξη δύναται να υλοποιηθεί εντός της περιόδου αυτής.

Ειδικότερα η ημερομηνία λήξης της προθεσμίας επιλεξιμότητας των δαπανών του ΠΑΑ 2014-2022, δηλαδή της ολοκλήρωσης του φυσικού και οικονομικού αντικειμένου των προτεινόμενων πράξεων, είναι η **31 Δεκεμβρίου 2025**. Εντούτοις θα πρέπει το φυσικό αντικείμενο να έχει ολοκληρωθεί και η τελική αίτηση πληρωμής να έχει υποβληθεί από τους δικαιούχους στην ΕΥΕ Π.Α.Α. 2014-2022, Μονάδα Δημοσίων Υποδομών & Παρεμβάσεων, το αργότερο μέχρι **30 Νοεμβρίου 2025**.

Για τις πράξεις, των οποίων το φυσικό και οικονομικό αντικείμενο **υπερβαίνει τα 40 εκ. € πλέον Φ.Π.Α.** και δε δύναται να ολοκληρωθεί εντός της περιόδου επιλεξιμότητας του ΠΑΑ 2014-2022, θα ληφθεί μέριμνα ώστε να μεταφερθούν ως ανειλημμένες υποχρεώσεις στις αντίστοιχες παρεμβάσεις του Στρατηγικού Σχεδίου ΚΑΠ 2023-2027.

Η δυνατότητα υλοποίησης της προτεινόμενης πράξης εντός της οριζόμενης περιόδου, εξετάζεται με βάση το φυσικό αντικείμενο, τη μέθοδο υλοποίησης (αυτεπιστασία, ανάθεση κλπ), τους ενδεχόμενους κινδύνους που συνδέονται με την υλοποίηση της πράξης (π.χ. αρχαιολογικά ευρήματα), τα χρονοδιαγράμματα συναφών πράξεων που έχουν υλοποιηθεί και άλλα διαθέσιμα εργαλεία.

 Το χρονοδιάγραμμα εκτέλεσης του έργου περιλαμβάνεται στην τυποποιημένη αίτηση στήριξης.

1. **Η εμπρόθεσμη υποβολή συμπληρωματικών/διευκρινιστικών στοιχείων.**

Στην περίπτωση που ζητήθηκε η υποβολή από το δυνητικό δικαιούχο συμπληρωματικών ή διευκρινιστικών στοιχείων, εξετάζεται αν αυτά υποβλήθηκαν εντός της καθορισμένης προθεσμίας, όπως αυτή καθορίζεται στο ΣΔΕ του ΠΑΑ 2014-2022 και στην πρόσκληση.

Συμπληρωματικά στοιχεία είναι αυτά τα οποία, ενώ προβλέπονται στην πρόσκληση δεν υποβλήθηκαν, λόγω παράλειψης του δυνητικού δικαιούχου και εκδόθηκαν πριν την υποβολή της αίτησης στήριξης.

Διευκρινιστικά στοιχεία είναι αυτά που ζητούνται με σκοπό την αποσαφήνιση των στοιχείων που υποβλήθηκαν και την καλύτερη κατανόηση του περιεχομένου της αίτησης στήριξης.

**Δ. ΟΔΗΓΙΕΣ ΓΙΑ ΤΗΝ ΕΞΕΤΑΣΗ ΤΩΝ ΚΡΙΤΗΡΙΩΝ ΕΠΙΛΟΓΗΣ ΠΡΑΞΕΩΝ**

Η βαθμολόγηση των προτάσεων γίνεται εφαρμόζοντας τα κριτήρια επιλογής πράξεων της δράσης 4.3.1: «Υποδομές εγγείων βελτιώσεων, σύμφωνα με τα ακόλουθα:

1. **Βαθμός περιβαλλοντικής επίπτωσης:**

Εξετάζονται τρία επιμέρους κριτήρια:

1.1) Το ποσοστό της δυνητικής εξοικονόμησης νερού

1.2) Το αν η προτεινόμενη πράξη αφορά/περιλαμβάνει ενεργειακή εξοικονόμηση ή ανακυκλώσιμα νερά ή ταμίευση νερού και

1.3) Η κατάσταση του υδάτινου σώματος.

Στο επιμέρους κριτήριο 1.1, το ποσοστό δυνητικής εξοικονόμησης προσδιορίζεται από τη μελέτη εξοικονόμησης ύδατος που αναφέρεται ανωτέρω στις οδηγίες για τα κριτήρια επιλεξιμότητας πράξεων. Για πράξεις για τις οποίες δεν απαιτείται μελέτη υπολογισμού δυνητικής εξοικονόμησης τίθεται μοριοδότηση 0.

Στο επιμέρους κριτήριο 1.2 η βαθμολογία δεν είναι αθροιστική. Για τη βαθμολόγηση του υποκριτηρίου της ενεργειακής εξοικονόμησης, υποβάλλεται σχετική μελέτη ενεργειακής εξοικονόμησης και η εγκριτική της απόφαση.

Στο επιμέρους κριτήριο 1.3, η κατάσταση του υδάτινου σώματος προκύπτει από τη σχετική δήλωση του δικαιούχου που γίνεται στο πλαίσιο της τυποποιημένης αίτησης στήριξης καθώς και από τα εγκεκριμένα ΣΔΛΑΠ. Επιπλέον, στην αίτηση στήριξης του δυνητικού δικαιούχου δηλώνεται εάν το υδάτινο σώμα βρίσκεται ανάντη προστατευόμενης περιοχής.

1. **Αρχή οικονομικής ευστάθειας των έργων:**

Εξετάζονται δύο επιμέρους κριτήρια:

2.1) Η ανάλυση ωφέλειας – κόστους (υπολογισμός IRR – συντελεστής εσωτερικής απόδοσης έργου).

2.2) Η αποδοτικότητα της πράξης, ανάλογα με το αν η προτεινόμενη πράξη αφορά ταμιευτήρα ή δίκτυο.

Στο επιμέρους κριτήριο 2.1, ο δείκτης IRR υπολογίζεται στο κεφάλαιο της διερεύνησης οικονομικών αποτελεσμάτων εγκεκριμένης γεωργοοικονομοτεχνικής μελέτης ή στη μελέτη οικονομικής σκοπιμότητας (ΜΟΣ), οι οποίες πρέπει να είναι της τελευταίας δεκαετίας. Για τη βαθμολόγηση του κριτηρίου υποβάλλεται η σχετική μελέτη και η εγκριτική της απόφαση.

Στην περίπτωση μη υπολογισμού του δείκτη ή για πράξεις για τις οποίες δεν απαιτείται ο υπολογισμός του τίθεται μοριοδότηση 0.

Στο επιμέρους κριτήριο 2.2, αξιολογείται η αποδοτικότητα με οικονομικούς όρους της προτεινόμενης πράξης. Συγκρίνεται κάθε φορά το κλάσμα της συγκεκριμένης προτεινόμενης πράξης (φυσικό αντικείμενο προς προϋπολογισμός) με το κλάσμα του συνόλου των προτεινόμενων πράξεων (συνολικό φυσικό αντικείμενο προς συνολικός προϋπολογισμός) και ανάλογα με την απόκλιση από το μέσο όρο δίνεται η ανάλογη βαθμολογία.

Στην περίπτωση του **ταμιευτήρα** υπολογίζεται το κλάσμα με αριθμητή: ο όγκος του αποταμιευμένου νερού (m3) της προτεινόμενης πράξης προς το συνολικό όγκο του αποταμιευμένου νερού (m3) όλων των προτεινόμενων πράξεων ταμιευτήρων και παρονομαστή: τον προϋπολογισμό (€) της προτεινόμενης πράξης προς το συνολικό προϋπολογισμό (€) των προτεινόμενων πράξεων ταμιευτήρων.

Ο όγκος του αποταμιευμένου νερού πρέπει να αναφέρεται στο φυσικό αντικείμενο της προτεινόμενης πράξης, όπως αυτό περιγράφεται στην αίτηση στήριξης και τεκμηριώνεται στα συνοδευτικά της έγγραφα (π.χ. μελέτες, αδειοδοτήσεις).

Στην περίπτωση του **δικτύου** υπολογίζεται το κλάσμα με αριθμητή: το μήκος αγωγών (m) της προτεινόμενης πράξης προς το συνολικό μήκος αγωγών (m) των προτεινόμενων πράξεων δικτύων και παρονομαστή: τον προϋπολογισμό (€) της προτεινόμενης πράξης προς το συνολικό προϋπολογισμό (€) των προτεινόμενων πράξεων δικτύων.

Στην περίπτωση που η προτεινόμενη πράξη αφορά **κατασκευή ταμιευτήρα και κατασκευή δικτύου**, βαθμολογείται είτε ως ταμιευτήρας είτε ως δίκτυο, λαμβάνοντας υπόψη σε ποιο από αυτά αντιστοιχεί η μεγαλύτερη χρηματοοικονομική βαρύτητα (μεγαλύτερο ύψος προϋπολογισμού).

Σε προτεινόμενες πράξεις που δεν αφορούν ταμιευτήρα ή δίκτυο τίθεται μοριοδότηση 0.

1. **Συμπληρωματικότητα των επενδύσεων με υφιστάμενες υποδομές άρδευσης**

Το κριτήριο εξετάζει αν η προτεινόμενη πράξη αφορά:

* Βελτίωση υφιστάμενης αρδευτικής εγκατάστασης και σύνδεση με υπάρχοντα ταμιευτήρα.
* Βελτίωση υφιστάμενου δικτύου.
* Νέο δίκτυο (το οποίο αφορά καθαρή αύξηση αρδευόμενης έκτασης) και σύνδεσή του με υπάρχοντα ταμιευτήρα.
* Ενίσχυση υδροδότησης (ταμιευτήρας, τεχνητός εμπλουτισμός, αγωγός μεταφοράς κ.α). Η μοριοδότηση των 50 βαθμών τίθεται, εφόσον η προτεινόμενη πράξη συνδέεται με υφιστάμενη υποδομή άρδευσης.
* Καμία υφιστάμενη υποδομή.

Η εξέταση του κριτηρίου γίνεται με βάση το φυσικό αντικείμενο της προτεινόμενης πράξης, όπως αυτό περιγράφεται στην αίτηση στήριξης και τεκμηριώνεται στα συνοδευτικά της έγγραφα (π.χ. μελέτες, αδειοδοτήσεις).

1. **Βαθμός διοικητικής και τεχνικής ωριμότητας των έργων όπως απαιτείται για την άμεση εφαρμογή των επενδύσεων**

Εξετάζεται το κριτήριο ως προς την ωριμότητα του έργου.

Για τη βαθμολόγηση του κριτηρίου υποβάλλονται:

* Η επικαιροποιημένη οριστική μελέτη του έργου με την εγκριτική της απόφαση, η τεχνική περιγραφή, ο αναλυτικός προϋπολογισμός, η συνοπτική προμέτρηση, το τιμολόγιο δημοπράτησης, η οριζοντιογραφία γενικής διάταξης του έργου.
* Οι απαραίτητες αδειοδοτήσεις σε ισχύ.
* Υπογεγραμμένη σύμβαση με τον ανάδοχο για την κατασκευή του έργου (εφόσον υπάρχει).
1. **Συμπληρωματικότητα με άλλα μέτρα του προγράμματος και άλλα Ταμεία:**

Εξετάζονται δύο επιμέρους κριτήρια:

 5.1) Η συμπληρωματικότητα με ενισχυόμενες πράξεις μέσω των ΕΔΕΤ.

 5.2) Αν η προτεινόμενη πράξη πρόκειται να εκτελεστεί σε νησιωτική ή μη περιοχή.

Στο επιμέρους κριτήριο 5.1 εξετάζεται αν η προτεινόμενη πράξη αξιοποιεί έργο που υλοποιήθηκε στο πλαίσιο του ΠΑΑ 2007-2013 ή έργο που υλοποιήθηκε ή υλοποιείται στο πλαίσιο άλλου συγχρηματοδοτούμενου προγράμματος.

Για την αξιολόγηση του κριτηρίου περιγράφεται, στο πλαίσιο της τυποποιημένης αίτησης στήριξης, ο τρόπος αξιοποίησης του συγχρηματοδοτούμενου έργου από την προτεινόμενη πράξη και επιπλέον υποβάλλεται η σχετική απόφαση ένταξής του στο αντίστοιχο Πρόγραμμα.

* Το ελάχιστο ποσοστό βαθμολογίας που θα πρέπει να συγκεντρώσει ο δυνητικός δικαιούχος είναι το **30%** της μέγιστης βαθμολογίας, δηλαδή 30 βαθμοί.

**Ε. ΑΠΑΙΤΟΥΜΕΝΑ ΔΙΚΑΙΟΛΟΓΗΤΙΚΑ – ΗΛΕΚΤΡΟΝΙΚΗ ΥΠΟΒΟΛΗ ΣΤΟ ΟΠΣΑΑ**

Σύμφωνα με τα παραπάνω, τα δικαιολογητικά (εφόσον απαιτούνται κατά περίπτωση) για την αξιολόγηση της προτεινόμενης πράξης στο πλαίσιο της δράσης 4.3.1: «Υποδομές εγγείων βελτιώσεων» είναι:

|  |  |
| --- | --- |
| **Α/Α** | **ΔΙΚΑΙΟΛΟΓΗΤΙΚΑ** |
| **1** | Τυποποιημένη αίτηση στήριξης. |
| **2** | Απόφαση έγκρισης περιβαλλοντικών όρων ή πρότυπες περιβαλλοντικές δεσμεύσεις ή βεβαίωση απαλλαγής από περιβαλλοντική αδειοδότηση (σε ισχύ). |
| **3** | Μελέτη δυνητικής εξοικονόμησης ύδατος σύμφωνη με τις προδιαγραφές της υπ’ αρ. 165/20277/06-02-2018 (Β’ 863) απόφασης της Δ/νσης Εγγείων Βελτιώσεων και Εδαφοϋδατικών Πόρων του Υπουργείου Αγροτικής Ανάπτυξης & Τροφίμων και η εγκριτική της απόφαση.Δεν απαιτείται μελέτη δυνητικής εξοικονόμησης στις επενδύσεις των κατηγοριών ΙΙΙ, V, VI, VII. Στην κατηγορία VIII απαιτείται κατά περίπτωση. |
| **4** | Βεβαίωση του αρμόδιου φορέα διαχείρισης ή του δικαιούχου ότι στην προτεινόμενη πράξη υπάρχει ήδη εγκατεστημένος υδρομετρητής ή ότι περιλαμβάνεται στον προϋπολογισμό της πράξης και θα εγκατασταθεί με την υλοποίηση της. |
| **5** | Για επένδυση συνεπαγόμενη καθαρή αύξηση αρδευόμενης έκτασης σε σύνδεση με υφιστάμενο ταμιευτήρα σε υδάτινο σώμα η κατάσταση του οποίου έχει χαρακτηριστεί κατώτερη της καλής ως προς την ποσότητα: • Περιβαλλοντική αδειοδότηση εκδοθείσα πριν από την 31η Οκτωβρίου του 2013, στην οποία περιλαμβάνεται μέγιστη υδροληψία ή ελάχιστη οικολογική παροχή σύμφωνα με το άρθρο 4 της Οδηγίας 2000/60.• Έγγραφο/Βεβαίωση του Φορέα Διαχείρισης του ταμιευτήρα ότι από την προτεινόμενη πράξη δεν προσβάλλονται τα όρια μέγιστης υδροληψίας ή ελάχιστης οικολογικής παροχής που αναφέρονται στη σχετική περιβαλλοντική αδειοδότηση του ταμιευτήρα. |
| **6** | Μελέτη ενεργειακής εξοικονόμησης και η εγκριτική της απόφαση (εφόσον αφορά). |
| **7** | Στοιχεία τεκμηρίωσης της κοστολόγησης εργασιών στην περίπτωση που ο προϋπολογισμός δεν προκύπτει από κανονιστικές πράξεις, όπως αποφάσεις του αρμόδιου Υπουργού για την έγκριση, αναπροσαρμογή και τροποποίηση των ενιαίων τιμολογίων Έργων Οδοποιίας, Υδραυλικών, Λιμενικών, Οικοδομικών και Πρασίνου.Εάν ο προϋπολογισμός των δαπανών αρχαιολογικών ερευνών και εργασιών υπερβαίνει το 5% επί του συνολικού προϋπολογισμού του κατασκευαστικού έργου, απαιτείται η εγκριτική απόφαση του Υπουργού Πολιτισμού και Αθλητισμού, μετά από αιτιολογημένη γνώμη των αρμόδιων Κεντρικών Συμβουλίων του ίδιου Υπουργείου.  |
| **8** | Δικαιολογητικά για την εξέταση της διαδικασίας διακήρυξης ή και της διαδικασίας ανάληψης νομικής δέσμευσης. Υποβάλλονται στην περίπτωση που έχει προηγηθεί της υποβολής της αίτησης στήριξης η δημοσίευση διακήρυξης ή και η υπογραφή σύμβασης με ανάδοχο. |
| **9** | Κανονιστικό πλαίσιο ορισμού του φορέα λειτουργίας και συντήρησης της πράξης (εφόσον απαιτείται). |
| **10** | Στοιχεία που τεκμηριώνουν την αρμοδιότητα του δυνητικού δικαιούχου για την υποβολή της αίτησης στήριξης (κανονιστικές αποφάσεις, καταστατικά, κ.λπ). |
| **11** | Εγκριτική απόφαση επικαιροποιημένης οριστικής μελέτης, τεχνική περιγραφή, αναλυτικός προϋπολογισμός, συνοπτική προμέτρηση, τιμολόγιο δημοπράτησης, οριζοντιογραφία γενικής διάταξης έργου. |
| **12** | Διακήρυξη του διαγωνισμού (Αναλυτική και Περιληπτική) ή πρόσκληση για κλειστές διαδικασίες, απαιτούμενες Συγγραφές Υποχρεώσεων (Ειδική, Γενική, Τεχνική), Τεχνικές Προδιαγραφές όπου απαιτείται, χρονοδιάγραμμα προγραμματισμού κατασκευής. |
| **13** | Στοιχεία τεκμηρίωσης εξασφάλισης γης (βεβαίωση δυνητικού δικαιούχου, κτηματολόγιο, τίτλοι ιδιοκτησίας, κλπ) (εφόσον απαιτούνται). |
| **14** | Απαιτούμενες αδειοδοτήσεις (Αρχαιολογίες, Δασικής υπηρεσίας, Δ/νσης Υδάτων κ.α.) |
| **15** | Γεωργοοικονομοτεχνική μελέτη τελευταίας δεκαετίας και η εγκριτική της απόφαση. |
| **16** | Μελέτη οικονομικής σκοπιμότητας (ΜΟΣ) τελευταίας δεκαετίας και η εγκριτική της απόφαση. |
| **17** | Υπογεγραμμένη σύμβαση με τον ανάδοχο (εφόσον υπάρχει). |
| **18** | Απόφαση ένταξης έργου που αξιοποιείται από την προτεινόμενη πράξη σε συγχρηματοδοτούμενο πρόγραμμα (εφόσον υπάρχει). |

1. Στο κριτήριο 1.2 η βαθμολογία δεν είναι αθροιστική [↑](#footnote-ref-1)